SL Uradni list Evropske unije C 187/14

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 187/12

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„OBST AUS DEM ALTEN LAND“

ES št.: DE-PGI-0005-0877-04.05.2011

ZGO ( X ) ZOP ( )

1. Ime

„Obst aus dem Alten Land“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Sveže pečkato in koščičasto sadje, in sicer jabolka, hruške, češnje, slive in češplje, so namenjene za uživanje v svežem stanju.

Vse navedene sorte se odlikujejo po posebno tanki lupini in uravnoteženem razmerju med sladkorjem in kislino. Čeprav je sadje sladko, so vse sorte nekoliko kiselkaste.

K proizvodom spadajo naslednje sorte jabolk:

Braeburn: je sladkastega in osvežujočega okusa. Čvrsto in sočno meso je zelo bogato z vitaminom C.

Delbarestivale: je sladkega, aromatičnega okusa. Belkasto meso tega zgodnjega jabolka je hrustljavo in zelo sočno.

Elstar: je osvežujoče okusno jabolko. Belo do nežno rumeno meso je zelo aromatično.

Gala: na ugriz čvrsto in sočno jabolko, sladko in aromatično. Značilna je njegova rahlo voskasta lupina.

Golden Delicious: je sladkega in aromatičnega okusa. Zaradi svoje svetlozelenkasto rumenkaste lupine z drobnimi sončnimi pegami je zelo prepoznavno.

Gravensteiner: je sočno, aromatično jabolko. Nežno rumeno meso prekriva rumeno-rdeča lupina s plamenastim vzorcem.

Holsteiner Cox: je sladkega, zelo aromatičnega okusa. Meso je belo do rumeno in hrustljavo na ugriz.

Jonagold: sveže obrano je hrustljavo, pozneje mehko. Rumeno meso jabolka je zelo sladko in sočno.

Jonagored: je sorodno sorti Jonagold in ima pretežno temnordeče proge. Rumeno meso jabolka je prav tako sladko in sočno.

K proizvodom spadajo naslednje sorte hrušk:

Alexander Lucas: namizna hruška, sladka, sočna, sadež je rumen.

Bürgermeister: jesenska hruška z rdečkastimi lički, sočna, zelo sladka.

Clapps Liebling: sočna in aromatična zgodnja hruška, rumen sadež z rdečimi lici.

Condo: srednje velika jesenska hruška, topljiva, sočna, sladka, kakovosten sadež.

Williams Christ: srednje velika namizna hruška, primerna za vlaganje in uživanje v svežem stanju, sočna, sladka, zlato rumena, s pikami.

K proizvodom spadajo naslednje sorte češenj:

Oktavia: krhka češnja s sladkim, aromatičnim in čvrstim mesom, ki ne poka.

Regina: sladka in aromatična pozna češnja s čvrstim mesom.

Viola: sadje izrazitega okusa in z visokim deležem sadnega soka.

Slive in češplje, ki spadajo k proizvodom, se odlikujejo po enkratnem okusu, označuje pa jih tudi posebno razmerje med sladkorjem in kislino. Gre za naslednje sorte:

Fellenberger: srednje trda sorta, srednje sočna, koščice se dobro ločijo od mesa, prijetno sladko-kisla z močno aromo.

Ortenauer: precej sladka, vendar izrazito kiselkasta.

Schönberger Zwetsche: zelo velika, sočna, sladka češplja, pri kateri se koščica dobro loči od mesa.

Zimmers Frühzwetsche: velik, sladek, posebno aromatičen sadež.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Sadje se prideluje na omejenem geografskem območju.

3.6 Posebna pravila za rezanje, ribanje, pakiranje itd.

—

3.7 Posebna pravila za označevanje

—

4. Kratka opredelitev geografskega območja

Večji del sadjarskega območja „Altes Land“ je na Spodnjem Saškem in v Hamburgu, na severu ga omejuje Laba med Wehldorfom pri Cuxhavnu na zahodu in Geesthachtu na vzhodu. Sicer je območje omejeno z območji naslednjih občin z navedenimi omejitvami:

občina Jork

skupnost občin Lühe

članski občini Nottensdorf in Bliedersdorf skupnost občin Horneburg ter občinske površine severno od železniške proge Cuxhaven-Hamburg

članska občina Apensen skupnosti občin Apensen

predeli Schölisch, Götzdorf Bützfleth in Abbenfleeth občine Stader ob cesti Stader Moor do skupnosti občin Himmelpforten

skupnost občin Himmelpforten

občina Drochtersen

skupnost občin Nordkehdingen

severno od B73 ležeča območja članskih občin Hechthausen und Osten skupnosti občin Hemmoor

površine vzhodno od magistralne ceste 73 in severno od Bahnhofstraße skupnosti občin Dobrock (povezuje Oberndorf na reki Oste in magistralno cesto 73 v višini vodnega mlina)

članska občina Cadenberge

površine severno od ceste Zollbaum/Landmark-Mühlenweg občine Bülkau

članska občina Ihlienworth skupnosti občin Sietland

članski občini Neuenkirchen und Otterndorf skupnosti občin Hadeln

površine severno od ceste Osterende in vzhodno od ceste Am Kanal občine Cuxhaven

površine severno od železniške proge Hamburg-Cuxhaven mesta Buxtehude

površine severno od železniške proge Hamburg-Cuxhaven občine Neu Wulmsdorf

površine južno od Labe in severno od železniške proge Hamburg-Lüneburg mesta Hamburg

mesto Winsen/Luhe

površine severno od železniške proge Hamburg-Lüneburg občine Winsen

občina Drage skupnosti občin Elbmarsch

manjši del sadjarskega območja „Altes Land“ leži severno od Labe v Schleswig-Holsteinu in obsega:

občine Haseldorf, Haselau, Hetlingen, Seestermühe.

5. Povezanost z geografskim območjem

5.1 Posebnosti geografskega območja

Vloga za registracijo kot ZGO temelji na ugledu sadja. Zaradi dolge sadjarske tradicije v tej regiji in iz te tradicije izhajajoče tanke lupine, močne barve lupine in razmerja med sladkorjem in kislino uživa proizvod „Obst aus dem alten Land“ pri potrošnikih velik ugled daleč čez meje regije.

Podnebje na območju „Altes Land“ je zaznamovala bližina Severnega morja. Temperaturna nihanja niso zelo velika, poleti pa sonce ne pripeka močno. Izmenjujejo se mrzle noči in sončni dnevi. Zaradi Severnega morja zrak vsebuje sol.

Tla na območju „Altes Land“ so težka, močvirnata.

5.2 Posebnosti proizvoda

Jabolka imajo tanko lupino in izrazito uravnoteženo razmerje med sladkorjem in kislino. To pomeni, da imajo kljub sladkobi tudi kiselkast okus, ki ga sadje iste sorte z drugih sadjarskih območij nima. Tudi barva jabolk je izrazita.

Hruške imajo tanko lupino in izrazito uravnoteženo razmerje med sladkorjem in kislino. Kljub sladkobi imajo tako tudi kiselkast okus, ki ga sadje iste sorte z drugih sadjarskih območij nima.

Češnje imajo tanko lupino in izrazito uravnoteženo razmerje med sladkorjem in kislino. To pomeni, da imajo kljub sladkobi tudi kiselkast okus, ki ga sadje iste sorte z drugih sadjarskih območij nima.

Slive in češplje imajo tanko lupino in izrazito uravnoteženo razmerje med sladkorjem in kislino. To pomeni, da imajo kljub sladkobi tudi kiselkast okus, ki ga sadje iste sorte z drugih sadjarskih območij nima.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Prej podrobno opisano geografsko območje odlikujejo naslednje podnebne lastnosti in lastnosti tal.

Češnje so seveda brez črvov in češnjevih muh, saj te ne napadajo nasadov s težkimi tlemi.

Skupna lastnost pečkatega in koščičastega sadja na tem območju (jabolk, hrušk, češenj, sliv in češpelj) je, da poleti ni izpostavljeno vroči pripeki in se mu zato ni treba zaščititi z debelo lupino, saj mu zadostuje tanka.

Zaradi menjavanja mrzlih noči in sončnih dni se pri tem sadju razvijeta intenzivna barva in posebno uravnoteženo razmerje med sladkorjem in kislino.

Sadje se prideluje na majhnih zemljiščih širine približno 16 m, ki so razmejena z jarki. Prečni glavni jarki odvajajo vodo v Labo. Tako sadjarji uporabljajo vodo, ki je vedno prisotna, za namakanje in oroševanje kot zaščito proti pozebi. Iz te geografske posebnosti se je skozi stoletja oblikovalo strokovno znanje o optimalni pridelavi pečkatega in koščičastega sadja. Ta razvoj je dosegel vrhunec v 90-ih letih prejšnjega stoletja z integrirano pridelavo.

V izobraževalnem, preskusnem in svetovalnem središču (Esteburg – središče za pridelavo sadja Jork) se bodoči sadjarji izobražujejo kot vrtnarji s specializacijo iz pridelave sadja. Sorte se preskušajo ob upoštevanju tukajšnjih razmer, sadjarji pa prejmejo podrobne nasvete glede pridelave posameznih sort sadja zaradi optimizacije kakovosti.

To središče je soustanovilo Združenje „Obstbauversuchsring“ (OVR), ki že 75 let združuje vse proizvajalce s tega območja.

Pravzaprav zaradi teh posebnih značilnosti sadje z območja „Altes Land“ pri potrošnikih uživa tako velik ugled.

Zaradi dolge tradicije pridelave sadja v tej regiji proizvod „Obst aus dem alten Land“ pri potrošnikih uživa velik ugled daleč čez meje regije. V smislu sadjarskega območja zajema pojem „Altes Land“ rečna močvirja in peščene, valovite pokrajine („Geesten“) ob spodnji Labi. Dokazano je, da se na tem območju sadje prideluje več kot 600 let. Tako je iz listine z dne 25. maja 1359 iz zbirke listin samostana Scharnebeck, št. 376, razvidno ime Heyno Bůmgharde, prevedeno kot Heino Baumgarten (glej Carl Röper, Urkunden – Regesten – Nachrichten Über das Alte Land und Horneburg, 2. zvezek, Jork 1986 k listini 1398). V 14. stoletju so se priimki oblikovali zgolj na podlagi posesti in poklica, tako da je moral biti Heino Baumgarten lastnik vrta z drevesi, kar bi danes imenovali sadovnjak. Novica o prodaji iz leta 1374 dobesedno dokazuje obstoj sadovnjakov na območju „Altes Land“ (glej Carl Röper, Urkunden – Regesten – Nachrichten Über das Alte Land und Horneburg, 3. zvezek, Jork 1990 k listini 1672), iz nje pa izhaja, da je Johann Cok leta 1374 prodal Petru vam Bergheju svoje posestvo in sadovnjak v Bassenflethu. Iz obeh predloženih listin je razvidno, kako dolgo tradicijo ima sadjarstvo na območju „Altes Land“. Pri tem gre za največje zaprto območje pridelave sadja v severni Evropi.

V Bertelsmannovem leksikonu (Gütersloh, Berlin, München, Dunaj 1970 A, št. 8911/087) je pod geslom „Altes Land“ navedeno: „rodovitno, gosto poseljeno rečno močvirje ob spodnji Labi med Hamburgom in Stadejem; kmetijstvo, pridelava sadja in zelenjave; glavni kraj: Jork“. Dokazano je, da se na tem območju sadje prideluje več kot 600 let, pri čemer gre, kakor že omenjeno, za največje zaprto območje pridelave sadja v severni Evropi.

Sklic na objavo specifikacije

(Člen 5(7) Uredbe (ES) št. 510/2006 (3))

Markenblatt, 14. zvezek, z dne 9. aprila 2010, del 7a-aa/c, str. 5753

http://register.dpma.de/DPMAregister/geo/detail.pdfdownload/13301

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.